P6_TA(2005)0055

Volitve v Moldaviji

Resolucija Evropskega parlamenta o parlamentarnih volitvah v Moldaviji

Evropski parlament,

- ob upoštevanju svojih prejšnjih resolucij o stanju v Moldaviji, še posebej svoje resolucije z dne 18. decembra 2003 [1],

- ob upoštevanju Sporazuma o partnerstvu in sodelovanju med Moldavijo in EU, podpisanega 28. novembra 1994, ki je začel veljati 1. julija 1998,

- ob upoštevanju sporočila Komisije z dne 12. maja 2004 o evropski sosedski politiki (KOM(2004)0373 končno),

- ob upoštevanju zaključne izjave in priporočil Parlamentarnega odbora za sodelovanje med EU in Moldavijo z dne 11. junija 2003,

- ob upoštevanju akcijskega načrta za Moldavijo, ki ga je Svet za sodelovanje med EU in Moldavijo sprejel v odobritev na seji dne 22. februarja 2005,

- ob upoštevanju izjave predsedstva v imenu Evropske unije z dne 9. februarja 2005 o bližajočih se parlamentarnih volitvah v Moldaviji,

- ob upoštevanju poročila misije o presoji potreb za parlamentarne volitve v Moldaviji, ki ga je pripravila Pisarna OVSE za demokratične institucije in človekove pravice (OVSE/ODHIR),

- ob upoštevanju člena 103(4) svojega Poslovnika,

A. ker so v okviru evropske sosedske politike priznane evropske težnje Moldavije in pomembnost Moldavije kot države z močnimi zgodovinskimi, kulturnimi in gospodarskimi vezmi z državami članicami EU,

B. ker je bil v okviru te evropske sosedske politike pripravljen akcijski načrt, ki vključuje tudi predloge za spodbujanje političnih in institucionalnih reform, ki bodo Moldaviji omogočile postopno vključevanje v politike in programe EU,

C. ker se pristno in uravnovešeno partnerstvo lahko razvije le na osnovi skupnih vrednot, predvsem v zvezi z demokracijo, pravno državo in spoštovanjem človekovih pravic ter državljanskih pravic,

D. ker je moldavski predsednik Vladimir Voronin 11. decembra 2004 izjavil, da njegova država nima "druge izbire", kot da se nemudoma poda na pot integracije z Evropo,

E. ker bodo 6. marca 2005 v Moldaviji parlamentarne volitve,

F. ker je potrebno te volitve obravnavati kot resen preizkus utrditve demokracije v Moldaviji in njene zavezanosti k skupnim vrednotam,

G. ker skupna priporočila OVSE/ODIHR in Beneške komisije Sveta Evrope o mogočih izboljšavah volilne zakonodaje in upravljanja volitev do sedaj še niso bila izvršena v celoti,

H. ker se pojavlja resna zaskrbljenost zaradi vladnega nadzora javnih medijev, pritiskov na zasebne medije in zaradi splošne nedostopnosti do medijev; ker se pojavljajo tudi skrbi glede zlorabe upravnih sredstev v korist vladnih kandidatov,

I. ker še vedno obstajajo negotovosti glede seznamov volivcev, zlasti kar zadeva izseljence in študente,

J. ker moldavska vlada obtožuje oblasti vzhodne separatistične regije Pridnestrje, da pred marčnimi volitvami spodbujajo napetosti z mobilizacijo rezervnih častnikov in koncentriranjem oboroženih enot,

K. poudarjajoč, da bo demokratična legitimnost nove vlade povečala možnosti za celovito rešitev spora v Pridnestrju, ki bo spoštovala suverenost in ozemeljsko celovitost Moldavije,

1. poudarja pomembnost nadaljnjih okrepljenih odnosov med EU in Moldavijo — med drugim tudi z nujnim imenovanjem posebnega predstavnika Evropske unije v Moldaviji in odprtjem delegacije Evropske komisije v Moldaviji — in potrjuje, da je potrebno sodelovati pri prizadevanjih za večjo stabilnost, varnost in blaginjo na evropski celini ter pri preprečevanju novih razkolov;

2. izraža svojo odločno in trajno podporo prizadevanju Moldavcev za vzpostavitev delujoče demokracije, pravne države in spoštovanja človekovih pravic v Moldaviji;

3. poudarja, da bodo bližajoče se volitve, še posebej upoštevanje mednarodnih demokratičnih standardov med volilnim postopkom, izjemno pomembne za nadaljnji razvoj odnosov med Moldavijo in Evropsko unijo;

4. poziva moldavske oblasti, da storijo vse potrebno za zagotovitev svobodnih in poštenih parlamentarnih volitev, tako na dan volitev kakor tudi med volilno kampanjo, in tako izpolnijo mednarodne zaveze Moldavije, kakor sta jih določila Svet Evrope in OVSE;

5. še posebej poziva moldavske oblasti, da zagotovijo preglednost poteka volitev, z nepristranskim in pluralističnim poročanjem medijev o kampanji ter z nepristranskim odnosom državne uprave do vseh kandidatov, strank in njihovih somišljenikov;

6. poziva moldavske oblasti, da volilno pravico zagotovijo vsem državljanom Moldavije, vključno s študenti, zdomci in tistimi, katerim veljavnost osebnih izkaznic poteče tik pred volitvami;

7. pozdravlja odločitev moldavskih oblasti, ki so povabile mednarodne opazovalce, naj bodo prisotni pri parlamentarnih volitvah, vendar jih obenem poziva, naj enako priložnost ponudijo tudi predstavnikom moldavske civilne družbe;

8. poziva države članice, zlasti Italijo in Portugalsko, kjer živi največ moldavskih izseljencev, naj preučijo možnosti, da bi moldavske ambasade lahko odprle volišča izven ambasad in tako omogočile dostop do volišč kar največjemu številu moldavskih izseljencev;

9. poziva Moldavijo in njeno separatistično regijo Pridnestrje, naj obnovita pogajanja, poziva posrednike, naj si še bolj prizadevajo pomagati pri tem procesu, ter potrjuje, da je trajno in trdno zavezan k podpiranju rešitve tega spora, pri tem uporabljajoč vse instrumente, ki jih ima na voljo, in ob tesnem posvetovanju z OVSE;

10. v tem okviru pozdravlja soglasen Sklep Sveta z dne 26. avgusta 2004 [2], da za 17 pridnestrskih voditeljev, ki veljajo za odgovorne pri preprečevanju politične rešitve spora, uvedejo omejitve, kot so denimo prepoved izdaje vizumov do 27. februarja 2005;

11. opozarja na predlog Sveta za skupno krizno upravljanje ter poudarja, da je Rusija v veliki meri odgovorna za stanje v regiji zaradi približno 2500 vojakov, nameščenih v Pridnestrju, ki bi se morali v skladu s sklepom, sprejetim na vrhu OVSE leta 1999 v Carigradu, umakniti do konca leta 2002;

12. naroči svojemu predsedniku, naj to resolucijo posreduje Svetu, Komisiji, generalnemu sekretarju Sveta Evrope, generalnemu sekretarju OVSE, direktorju ODIHR, ter vladam in parlamentom Moldavije, Romunije, Rusije, Ukrajine in ZDA.

[1] UL C 91 E, 15.4.2004, str. 692.

[2] UL L 279, 28.8.2004, str. 47.

--------------------------------------------------